Dohoda
medzi
MINISTERSTVOM KULTÚRY SLOVENSKEJ REPUBLIKY
A
MINISTERSTVOM KULTÚRY ARMÉNSKEJ REPUBLIKY
O SPOLUPRÁCI V OBLASTI KULTÚRY

	Ministerstvo kultúry Slovenskej republiky a Ministerstvo kultúry Arménskej republiky (ďalej len "zmluvné strany"),
	so želaním usporiadať a upevniť priateľské zväzky a obojstranné porozumenie medzi národmi svojich krajín, sa dohodli takto:                      

Článok 1
     	Zmluvné strany budú podporovať spoluprácu v oblasti hudobného umenia, najmä výmenu hudobných telies, sólistov, dirigentov v rámci priamej spolupráce umeleckých inštitúcií, hudobných festivalov, interpretačných súťaží a iných podujatí, výmenu informačných materiálov, partitúr, odborných časopisov, muzikologickej literatúry, hudobných nosičov a podporovať uvádzanie pôvodnej tvorby autorov partnerskej krajiny.

Článok 2
     	Zmluvné strany budú prispievať k rozvíjaniu priamych kontaktov medzi divadelnými inštitúciami, divadelnými zväzmi, divadelnými asociáciami, činohernými, bábkovými a inými divadlami obidvoch strán organizovaním hosťovaní a iných vystúpení divadelných kolektívov i jednotlivých interpretov, ako aj účasti umelcov, umeleckých súborov a divadelných expertov na divadelných festivaloch na základe vzájomnej výmeny.

Článok 3
     	Zmluvné strany budú podporovať spoluprácu v oblasti filmového a audiovizuálneho umenia, vrátane účasti na medzinárodných filmových festivaloch, výmeny propagačných materiálov, časopisov a iných publikácií v tejto oblasti. 

Článok 4
     	Zmluvné strany budú podporovať spoluprácu medzi múzeami, galériami, umeleckými centrami Slovenskej republiky a Arménskej republiky s cieľom výmeny výstav, odborníkov, informačných materiálov, budú sa vzájomne informovať o vedeckých konferenciách, seminároch a sympóziách o otázkach múzejníctva. 

Článok 5
	Zmluvné strany budú podporovať  nadväzovanie priamej spolupráce medzi knižnicami a  výmenu knižných výstav, metodických a bibliografických materiálov, ako aj účasť odborníkov druhej strany na seminároch, vedecko-praktických konferenciách, sympóziách a literárnych festivaloch usporiadaných na území svojho štátu.

Článok 6
     	Zmluvné strany budú podporovať spoluprácu v oblasti ochrany a reštaurovania historicko-umeleckých hodnôt, prispievať k výmene odborníkov s cieľom oboznámiť sa so skúsenosťami z práce v oblasti ochrany pamiatkového fondu.
     	V rámci svojej kompetencie zmluvné strany vyjadrujú pripravenosť zabezpečovať opatrenia zamerané na predchádzanie protizákonnému dovozu a vývozu kultúrnych hodnôt z územia svojich štátov na územie iných štátov.

Článok 7
	Zmluvné strany budú podporovať spoluprácu v oblasti tradičnej ľudovej kultúry a kultúrno-osvetovej činnosti prostredníctvom výmeny folklórnych súborov a kolektívov, ako aj jednotlivcov záujmovo-umeleckej činnosti na folklórnych festivaloch a iných kultúrnych podujatiach na základe reciprocity.

Článok 8
	Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť dňom výmeny diplomatických nót o tomto schválení. Dohoda sa uzaviera na obdobie piatich rokov a jej platnosť bude automaticky predlžovaná  na ďalších päť rokov, ak ju žiadna zo zmluvných strán písomne nevypovie najneskôr šesť mesiacov pred uplynutím lehoty jej platnosti.                                            

       	Dané v Jerevane, dňa 26. septembra 2008 v dvoch pôvodných vyhotoveniach, každé v jazyku slovenskom, arménskom a anglickom, pričom všetky znenia sú autentické. V prípade rozdielnosti výkladu je rozhodujúce znenie v anglickom jazyku.

     	

–––––––––––––––––––––––––                                           –––––––––––––––––––––––––
    Za Ministerstvo kultúry				             Za Ministerstvo kultúry 
    Slovenskej republiky				             Arménskej republiky